﻿FlorINA CodreANU Universitatea „Babeş-Bolyai”, Cluj-Napoca SFârŞItUl rePreZeNtĂrII ŞI rePreZeNtAreA SFârŞItUlUI Abstract The present study approaches the issue of representation within the contemporary literary theory insisting primarily on its process-like quality through well-known actions of regression and progression, internalization and actualization, recognition and self-recognition. Submitted to a long term contradictory existence, the concept of representation has overcome all the theoretical deadfalls to fill a necessary position in the field of reception and interpretation. From this perspective, reading is a means of testing otherness and difference, the world and the inherent knowledge, whilst the reader is a worker within representation and beyond it. Although, the death of representation was in the foretime proposed by literary theory, we are still kept under its charm. Keywords: representation, radicalism, reception, interpretation, otherness, knowledge, On the Demon of Theory. Preliminarii În cronologia internă a artei, reprezentarea (ochiul artistului) ar ocupa locul dintre imagine (instanţele naturii) şi experimentare (tot corpul), dintre ceea ce ţine de legea diacroniei şi a temporalităţii închinată morţii şi intrarea subiectului în acţiune cu legi şi norme proprii, care nu mai e făcut, ci se face singur conform celor mai postmoderne manifestări de gen: performance, happening, dansul buto etc. În această dispunere, reprezentarea se legitimează de la un model de referinţă, prin prelucrare şi nu de puţine ori idealizare, face jocul sincroniei şi calitatea sa axiologică rezidă în tensiunea pe care o menţine cu referinţa. Exprimând două realităţi funcţionale diferite, pe de-o parte produs cultural şi pe de alta proces, reprezentarea e în primul rând o prezenţă in absentia a unor imagini pierdute fie în memoria sau imaginaţia personală, fie în magazia colectivă a istoriei. Abordarea de faţă vizează îndeosebi a doua funcţie, aceea de procesualitate posibilă prin mişcări de regresie şi progresie, de internalizare şi actualizare, de recunoaştere şi autorecunoaştere. Metaliteratură, anul X, nr. 3-4 (27), 2011 79 În teoretizările curente, definirea reprezentării se revendică de la două teorii fundamentale, anume gestaltismul, pentru care reprezentarea e o urmă lăsată de dinamica de transformări ale formelor, detaşată de acţiunea stimulului a cărui tensiune o duce mai departe, constituindu-se ca un mozaic de tendinţe, atitudini, motivaţii ce converg în sens literar într-o structură de suprafaţă; şi cognitivismul, în baza căruia reprezentării îi revine un rol important pe scena inteligenţei, unde independenţa şi libertatea de manifestare creatoare e maximă, explicitând o structură de adâncime. Principiul intenţionalităţii auctoriale, atât de polemizat şi recuzat de teoria literară în luptele sale antipozitiviste, capătă prioritate în ipoteza cognitivistă, întrucât procesul de reprezentare e interpretat ca procesare şi operare de simboluri, calitatea corespondenţei derivând tocmai dintr-o intenţie. Câmpul cel mai fertil interpretărilor e generat însă de întrebarea dacă există o corespondenţă de unul la unul între formă şi sens, dacă sensul există sau nu în cuvânt. Introducere Doar în una dintre conotaţiile mimesis-ului, reprezentarea coexistă ca semnificaţie alături de imitaţie, percepţie şi performare, având de-a lungul istoriei culturii o existenţă împărţită în funcţie de predispoziţiile estetice ale contemporanilor. Alungată din cetatea spiritului, prin blamul de dublă copie a naturii şi contaminare a sufletelor oneste, reprezentarea îşi asumă lipsa de adevăr şi prezenţa-i fantomatică, angrenându-se în lupta de privilegiere a referenţialităţii. Repudiată odată cu scrisul prin raportare la superioritatea oralităţii originare – marcă a totalităţii, reprezentarea scripturală avea să se confrunte cu pericolul uitării şi zădărnicirea memoriei, fiind tot mai mult indicele unei despărţiri, a unei distanţări ontologice şi gnoseologice autor-receptor, text-receptare. Oglindire pernicioasă întru spiritului Logosului, reprezentarea în termenii puşi de Platon se integrează în rândul umbrelor şi mirajelor din această lume cu „efect nociv în spectator, ba chiar, în cazul artei dramatice, şi în interpretul însuşi…” [10, p. 173]. Inoperativitatea modelului platonician derivă din faptul că limitează actul artistic la mediul auctorial: raza incidentă (contextul şi situaţia narativă) nu vizează decât o rază reflectată (reprezentarea în discurs), pe când modelul aristotelic aduce în discuţie şi mediul cititorului, anume raza refractată (reprezentarea receptată), implicând un sentiment de eliberare. Astfel imitaţia ca salvare iluzorie, ignobilă la prestanţa Ideii, e înlocuită de imitaţia selectivă a acţiunilor umane spre zădărnicirea excesului, hybris- ului tragic în katarsis. Strâns legată de problematica cunoaşterii şi de transpunerea ei în act, reprezentarea nu poate fi analizată traducând tendenţios un singur model cultural (platonician, aristotelic ş.a.) ce are să caracterizeze literatura în integralitatea ei, după cum nu permite abordarea restrictivă doar la un nivel al cunoaşterii: perceptivă ce ţine de sensibilitatea la obiectul real, imaginativă prin uzanţa imaginii sau abstractă apelând la intelect în manevrarea conceptului. Toate aceste niveluri interrelaţionează în actul reprezentării. Deoarece acest proces e unul conştient, iar a cunoaşte un lucru presupune a-l asimila, a-l interioriza, 80 Metaliteratură, anul XI, nr. 3-4 (27), 2011 a-l prezentifica şi a-l reprezenta. Negarea reprezentării în discursul despre discurs şi literatura care trimite la sine [cf. structuralismul] înseamnă negarea cunoaşterii auctoriale. Una este uciderea simbolică a autorului prin neglijare şi îndepărtare, alta e refuzul statutului de cunoscător, cel puţin parţial, al propriului univers reprezentat. Suspiciunea ce tronează asupra reprezentării derivă din două capete de acuzare: pe de-o parte natura friabilă a cuvântului [7, p. 15: „neliniştea de a întrezări lupte, victorii, suferinţe, dominaţii şi servituţi ascunse în atâtea cuvinte tocite de îndelungata lor folosire…”] supus diacroniei ca obiect al dorinţei şi joc al puterii, pe de altă parte radicalismul instituţionalizat de realism prin prezentarea cunoaşterii ca simplă reflectare a realităţii exterioare: oglinda pe care o plimbi de-a lungul drumului. Experienţa demonstrează că nici cuvântul nu rămâne egal cu sine, cu ceea ce vrea să reprezinte, nici realitatea nu e suport de ordonare şi garantare a cunoaşterii. Argument stă „evenimentul-limită” pe care-l dezbate Ricoeur. În teoria cunoaşterii, desemnată prin termenul de reprezentaţionism, nu se pune în discuţie cunoaşterea materială, ci doar cunoaşterea minţii: obiectele materiale exterioare minţii sunt percepute ca imagini mentale (reprezentări), nicidecum ca obiecte în sine. Fidelitatea corespondenţei atestă validarea cunoaşterii, aserţiune ce aruncă reprezentarea într-un alt radicalism: cel al idealismului şi al solipsismului ulterior. Ieşirea din radicalisme poate fi soluţionată prin definirea reprezentării ca relaţie ce nu se fondează pe categoria de adevăr, pe existenţa obiectului reprezentat, ci pe categoria de întâlnire, de virtualitate productivă, pe puterea reprezentaţională care poate să deţină doar intuiţia unui corespondent în lumea fizică. Traseul de ajungere de la intuiţie la cunoaştere e funcţia pe care o trasează o mulţime de semne purtătoare de sens în relaţie cu o mulţime de semnificaţii, procedeul poartă numele de semnificare, iar dinamica întoarcerii unui sediment semnificativ spre un alt semn din prima mulţime dată e ceea ce se cheamă simbolizare. Astfel noul semn devine simbol sub cupola interpretării, prin lanţul de schimbări de semnificaţie, raportat la condiţiile de receptare. Dacă mimesis-ul dispare treptat din poesis (conceperea actului de creaţie), altfel stau lucrurile şi în privinţa aisthesis-ului (receptarea lui): lectorul face ordine în actul său de interpretare pornind de la nişte repere de referenţialitate pe care le presupune textul în instructajul său subiacent ori şi le arogă singur la o primă lectură. Datorită naturii duale a textului, cititorul avizat nu poate rămâne suspendat în această primă lectură, de cele mai multe ori impresionistă: textul nu e doar mimetic, adică descriere corpusculară exact delimitată, el e deopotrivă semiotic, anume undă dependentă de nişte stări de perturbaţie într-un mediu dat; graficul evoluţiei acestor stări reprezentând tocmai cheia unei receptări adecvate. Concluzionând, principiul mimetic nu face faţă singur textului, el se cere depăşit şi chiar scuzat de principiul semiotic. Lupta susţinută împotriva mimesis-ului are câştigurile sale, de pildă o mai mare atenţie acordată textului şi orizontului de receptare, însă materializează şi scăderi mari faţă cu autorul în relaţie cu procesul de creaţie: victoria împotriva istoricismului şi Metaliteratură, anul X, nr. 3-4 (27), 2011 81 psihologismului pe linia discreditării auctoriale neantizează unul din straturile fundamentale ale poesis-ului, cel antropologic, proliferând într-un mod propagandist stratul formal. Din acest punct autorul e tot mai puţin stăpân pe opera sa, irelevanţa studierii lui de către noua critică e strict legată de biografism şi de nivelul elaborării conştiente a operei. Lipsa de control imputată eului actorial se revarsă malign atât asupra textului plutind pe nisipuri mişcătoare, cât şi asupra cititorului debusolat de noua indeterminare. Orice creaţie se construieşte pe nivele de a căror sedimentare depinde produsul artistic. A face tabula rasa cu unul din aceste niveluri din considerente de anti-referenţialitate, de obidă purtată mimetismului echivalează cu a da o luptă pe un front greşit. Opera literară oricum nu reproduce ori transcrie ceea ce pune la dispoziţia autorului lumea empirică; mediată fiind de semnul lingvistic şi angajând ochiul minţii, e incapabilă să ofere acest duplicat perfect fidel. Textul ei dacă nu e autoreferenţial, e fie pseudoreferenţial (construcţie imaginară supusă legilor ficţionalităţii), fie transreferenţial (lume posibilă cu alte norme şi legi). Iser, Compagnon, ricoeur Dacă capcana criticii e umanismul, iar a istoriei literare pozitivismul, apoi a teoriei nu poate fi decât relativismul ancorării în răspunsuri şi soluţii ce n-au trecut testul unei dialectici autentice. Caz rar în practica teoriei literare, Antoine Compagnon e teoreticianul care se apleacă asupra teoriei în termeni sceptici, învecinaţi ironiei şi valorificând aporia [10, p. 42-43: „Aporia şi formele verbale înrudite sunt strâns legate de dialectică… şi deci de practica socratică a discursului dialogal. Conform analizei aristotelice… filozofia începe cu un sentiment de mirare… ivit dintr-o dificultate (aporia) iniţială,…din pricina unor raţionamente de sens contrar…”]. Analizând pe îndelete şi cu vigilenţă în Demonul teoriei toate categoriile ficţionalităţii, autorul optează în permanenţă pentru o cale de mijloc, lipsită de pripa şi abandonul înaintaşilor. Angajând experienţa literară în dezvoltarea subiectivităţii moderne, insul pe care-l convoacă Compagnon în periplul tranşării de idei e un „cititor solitar, un interpret al semnelor”, „un vânător” sau „un ghicitor”, „modelul omului liber” [4, p. 36]. Probând diacronic disponibilităţile teoretice, demersul autorului belgian reanimează ciclul definirii literaturii ca reprezentare prin imitaţie a acţiunii umane în limbaj, din antichitate până în secolul XVIII, ajungând în secolul XX la categoria de ficţiune, nici adevărată, nici falsă, ci verosimilă. Scopul e acela de-a circumscrie limbajul obişnuit ca tranzitiv, arbitrar, denotativ, linear, dezordonat, utilitar, a cărui utilizare e una referenţială şi pragmatică, şi de a-l dezice de limbajul literar intranzitiv în mod radical, motivat, conotativ, autotelic, sistematic şi autoreferenţial, cunoscând o utilizare imaginară şi estetică, fără scop pragmatic. Aceeaşi nevoie de sens ridică la rang de sens figura autorului, apoi pe cea a textului grăitor în sine şi încheie prin a acorda cititorului titlul de onoare în producerea lui. O preconcepţie înlocuită de o alta. 82 Metaliteratură, anul XI, nr. 3-4 (27), 2011 Orice teorie se sprijină pe un sistem de referinţe de neînlăturat odată ce teoria s-a afirmat, chiar dacă pretenţia sa de valabilitate a fost grav alterată. La fel, contactul cu textul literar reclamă un exerciţiu de alteritate, de testare a diferenţei în care toate cele trei categorii ale ficţionalităţii – autorul, literatura şi cititorul – se conjugă spre a face loc lumii propuse de text: „A înţelege, a interpreta un text, înseamnă întotdeauna imuabil, cu ajutorul identităţii, a produce diferenţă, cu ajutorul aceluiaşi, altul: scoatem la lumină diferenţe pe fondul unor repetiţii” [4, p. 78]. A distinge trei tipuri de intenţie (auctoris, operis, lectoris) şi a le izola în parte pe tărâmul vocii prioritare şi adevărate echivalează cu instaurarea unei dominaţii care nu conferă siguranţa mesajului, ci subminează procesul literar per ansamblu: „Ceea ce interpretăm noi atunci când citim un text este, fără distincţie, sensul cuvintelor şi intenţia autorului. Deîndată ce începem să le distingem, cădem în cazuistică. Asta nu implică însă întoarcerea la <omul şi opera>, deoarece intenţia nu e scopul, ci sensul intentat” [4, p. 106]. Lumea despre care vorbeşte textul, calitatea sa reprezentaţională sau controversatul mimesis, e deopotrivă întâmpinată pozitiv (Horaţiu, Coleridge, Auerbach) şi negativ – Platon, Barthes – sub acuza subversivităţii, a periclitării legăturii sociale la primul şi sub blamul represiunii consolidând legătura socială prin frăţie cu ideologia la al doilea. Iluziei referenţiale i se substituie iluzia semiosis-ului infinit. Dacă limbajul nu are ieşire spre real, nu are ieşire nici spre alteritate, adică spre cunoaştere – „Mimesis-ul e aşadar cunoaştere, şi nu copie, nici replică identică: el desemnează o cunoaştere proprie omului, felul în care construieşte şi locuieşte lumea. A reevalua mimesis-ul în ciuda aprobiului aruncat asupra sa de teoria literară, revine la a sublinia în primul rând legătura sa cu cunoaşterea, şi de aici cu lumea şi cu realitatea” [4, p. 148]. Pentru Compagnon trei dimensiuni edifică conceptul de mimesis: mythos (istorie sau intrigă) care prin anagnoris (recunoaştere) trimite la dianoia (gândire, intenţie sau temă) [4, p. 150: „Recunoaşterea transformă mişcarea lineară şi temporală a lecturii în perceperea unei forme unificatoare şi a unei semnificaţii simultane. De la intrigă (mythos) ea face trecerea la temă şi la interpretare (dianoia)”]. În schimb, Ricoeur adaugă la mythos şi experienţa temporală, definind mimesisul ca ruptură („ca şi cum”), ca legătură cu statut de creaţie prin referinţa la real şi includerea cititorului. Activitatea creatoare se decide la interferenţa precomprehensiunii lumii şi receptarea operei: „Învăţarea mimetică este aşadar legată de recunoaştere care e construită în operă şi resimţită de cititor (…) mimesis-ul produce totalităţi semnificante pornind de la evenimente dispersate. El este aşadar reabilitat în numele valorii sale cognitive, publice şi comunitare, împotriva sceptismului şi a solipsismului la care ducea teoria literară franceză structuralistă şi poststructuralistă” [4, p. 153]. În accepţie iseriană, opera se află la confluenţa a două tendinţe aluvionare: artistică privind autorul şi realitatea şi estetică referindu-se la cititor şi subiectivitate, Metaliteratură, anul X, nr. 3-4 (27), 2011 83 anume potenţialul artistic devine obiect coerent, totalizant în fundamentarea estetică. Opera prin structura sa de text şi, totodată, act prin lectură (întrucât pretinde percepere, prelucrare şi procesare) creează o situaţie comunicaţională în care autorul şi cititorul refac o simultaneitate originară: „Autorul şi cititorul poartă în sine şi împart jocul fanteziei, care nu ar putea fi iniţiat dacă textul ar avea pretenţia de a fi mai mult o regulă de joc” [9, p. 245]. Sensul capătă completitudine doar în lectură, arta neputând exista decât pentru şi prin celălalt. În procesul lecturii, textul e angrenat într-o dialectică a protenţiei şi retenţiei, în care firul director e punctul de vedere itinerant al cititorului ce glisează când spre viitor, când spre trecut. Prin extensie, textul nu poate fi incriminat de mimare a realului, de portavoce a momentului, el „nu poate fi surprins în doar un singur moment” [9, p. 253]. Lectura va fi astfel un fenomen de reprezentare selectivă şi integrativă, în care cititorul e obligat să ia nişte decizii de selecţie, acesta se va orienta întâi spre familiar în vederea obţinerii unor configuraţii de sens, nefamiliarul rămânând doar un excedent de posibilităţi, fără a fi selectat îi va produce iritare făcându-l să-şi suspende configuraţia de sens anterioară şi provocându-l să se reîntoarcă. Pe această reîntoarcere se bazează funcţia reglatoare a reprezentării, în care lectorul îşi modifică poziţia producând stranii relaţionări cu antecedentul. Prin Iser reprezentarea e mai puternic legată de cititor, raportarea sa strict la text rămânând de mult în umbră. Orice consistenţă (deschiderea structurii de suprafaţă, a Gestalt-urilor) creată în actul lecturii în conformitate cu strategiile textuale are în latenţa sa sâmburele perturbării ulterioare: „constituirea iluziei şi străpungerea ei” [9, p. 283] prin implicarea cititorului în viaţa textului ca eveniment [9, p. 280: „Experienţele alterităţii depăşesc, prin însăşi natura lor, propriile noastre experienţe, oferind mai mult decât ceea ce ne este accesibil direct în momentul lecturii”]. Sinonimă cu activitatea de imaginare, reprezentarea la Iser are mai degrabă funcţia unei proiecţii însoţită de o ideaţie ce nu s-ar fi putut produce în perceperea directă a obiectelor din lumea exterioară: „este tocmai încercarea de a reprezenta ceea ce nu putem vedea niciodată ca atare” [9, p. 301]. Imaginile reprezentate (imaginate) se delimitează clar de imaginile perceptive (percepute) prin calitatea lor „absentă” (conjură ceea ce e absent), neobişnuită şi inovaţională în felul în care combină semnele. Încă o dată textul literar are funcţia unei experienţe de autorealizare, de la reprezentare se face trecerea insesizabil la autoreprezentare: „literatura ne oferă prilejul ca, prin formularea celor neformulate, să ne formulăm pe noi înşine” [9, p. 342]. Pornind de la etichetările precedente ale discursului ficţional drept „parazitar”, „misterios”, faţă cu uzul comun al limbii, Iser insistă asupra insuficienţei de a-l caracteriza drept imitaţie a limbajului obişnuit sau „cvasijudecată” (cum îl numea Ingarden) tocmai pentru a-l parafraza pe Ernst Cassirer [9, p. 162: „… spre deosebire de percepţia directă, trebuie să-şi împingă obiectul în depărtare, într-un fel de distanţă ideală, pentru a-l putea aduce în raza sa vizuală. Trebuie să anuleze <prezenţa> pentru a ajunge la <reprezentare>”] 84 Metaliteratură, anul XI, nr. 3-4 (27), 2011 în definirea simbolurilor ca urmă a ceea ce nu ne e dat în realitate „fără de care n-am avea niciodată acces la date empirice (…) prin această alteritate lumea empirică devine accesibilă” [9, p. 162-163]. În sfârşit, nu realitatea susţine şi dă girul textului, ci textul aminteşte de realitate ca aparenţă, ca un contraexemplu, ca un sistem deficitar ale cărui lipsuri descind din text, arătând ceea ce nu e şi nu poate fi realitatea, prăpastia care se cască între ficţiune şi sistemul de referinţă şi cu cât prăpastia e mai adâncă, cu atât textul e mai bogat semantic. Abia în procesul lecturii, această încărcătură e investită cu realitate, însă nu se reduce la atitudinea cititorului, depinde doar de timpul sedimentării noilor interacţiuni pe care le propune textul: „textul ficţional trăieşte din structurile deja existente ale luării în stăpânire a lumii (…) reprezintă mai curând o reacţie la sistemele de explicaţie alese de el şi prezentate în repertoriul său (…) prin ficţiune se exprimă mai degrabă ceva despre ceea ce exclud sistemele dominante şi, prin urmare, nu pot aduce în lumea vieţii organizată de ele” [9, p. 179-180-181-182]. Exprimând posibilităţile nepuse în practică ale realităţii, ficţiunea e tot mai mult o reconstrucţie, marcă a istoriei dominante însă în rivalitate cu ea, un fenomen de alteritate ce scapă istoriei înseşi. Efectele majore ale ficţionalizării sunt transcenderea lumii empirice şi împlinirea ei într-un alt sens, fie participativ, fie contemplativ [9, p. 192-193: „În cazul dispunerii participative se deschide privirii ceea ce în viaţa activă nu poate fi văzut, iar în cazul dispunerii contemplative se oferă înţelegerii ceea ce n-a fost niciodată real pentru cititor”]. Pierzându-şi referinţa prin recontextualizare, textul îşi pierde şi semnificaţia dată de context, calitatea sa ultimă şi cea mai de preţ – în termeni iserieni – constând în „stăpânirea imaginară a unei realităţi deficiente” [9, p. 205]. Prin conservarea formulei iseriene de „reacţie”, poate fi integrat în discuţie Ricoeur cu triada istorie-memorie-uitare, anume istoria care se întâmplă, există ca eveniment, e inmagazinată în dulapurile memoriei spre a fi uitată, dejucată şi imaginată într-o carte de literatură. Ficţiunea există ca reacţie de reprezentare (şi nu numai!) la istorie. Având în bagaj aporia imaginaţiei (Platon) şi memoriei (Aristotel), Ricoeur nu purcede la privilegierea uneia sau alteia, ci la a compara „presupusul adevăr al reprezentării istorice cu presupusa fidelitate a reprezentării mnemonice” [11, p. 342]. În demonstraţia sa referenţialitatea e o formă de corespondenţă în sensul adecvării obiectului reprezentat din prezent cu momentul reprezentării istorice din trecut. Concluzie Chiar dacă teoria literară s-a străduit vehement să se debaraseze de reprezentare ca adresă trimisă realităţii, în praxis-ul literar propriu-zis reprezentarea nu poate fi alungată fără drept de apel: actualitatea o cere uneori în mod sfidător, alteori disperant, pentru a defini individualizarea, pentru a da o şansă lecturii de prima mână, pentru a nu pierde ultimul cititor naiv rămas în bibliotecă să recitească. Metaliteratură, anul X, nr. 3-4 (27), 2011 85 Note 1. Encyclopaedia Universalis, Corpus 19, Production-Rhamnales, Éditeur à Paris, France, 1992. 2. The New Encyclopaedia Britannica, Volume 8, Micropaedia, Ready Reference, Founded 1768, 15th edition, USA, The University of Chicago, 1993 3. The New Encyclopaedia Britannica, Volume 9, Micropaedia, Ready Reference, Founded 1768, 15th edition, USA, The University of Chicago, 1993 4. Compagnon, Antoine, Demonul teoriei. Literatură şi bun simţ, trad. de Gabriel Marian şi Andrei-Paul Corescu, Edit. Echinox, Colecţia Săgetătorul, Cluj-Napoca, 2007 5. Cornea, Paul, Introducere în teoria lecturii, ed. a II-a, Seria Collegium-Litere, Edit. Polirom, Iaşi, 1998 6. Cornea, Paul, Interpretare şi raţionalitate, Seria Collegium-Litere, Edit. Polirom, Iaşi, 2006 7. Foucault, Michel, Ordinea discursului. Un discurs despre discurs, trad. de Ciprian Tudor, Edit. Eurosong & Book, Bucureşti, 1998 8. Honderich, Ted, The Oxford Companion to Philosophy, Oxford University Press, 1995 9. Iser, Wolfgang, Actul lecturii. O teorie a efectului estetic, trad din lb. germ., note şi prefaţă de Romaniţa Constantinescu, trad. fragmentelor din lb. eng. de Irina Cristescu, Colecţia Studii, Seria Studii Literare iniţiată de Mircea Martin, Edit. Paralela 45, Piteşti, 2006 10. Peters, Francis E., Termenii filosofiei greceşti, trad. de Dragan Stoianovici, Edit. Humanitas, Bucureşti, 1993 11. Ricoeur, Paul, Memoria, istoria, uitarea, trad. de Ilie Gyuresik şi Margareta Gyuresik, Fundaţia Concept, Edit. Amarcord, Timişoara, 2001 86 Metaliteratură, anul XI, nr. 3-4 (27), 2011